Occitanismos en francés

Os **occitanismos en francés** son palabras orichinadas a partir d'una palabra de l'idioma occitán y que han estau ampradas por o francés en cheneral u por o francés rechional d'o sud de Francia, que ye en proceso de cheneralizar-se en o territorio historico d'a luenga occitana. A palabra occitana s'ha habiu d'adaptar a la pronunciación francésa, por eixemplo as palabras con *-a* final atona en occitán prenen una terminación ortografica en francés con *-e* final caduca u que no se pronuncia.

Bi ha muitas palabras d'orichen occitán que s'han cheneralizau en francés a costa d'a palabra francesa orichinal. A palabra occitana *[[abella|abelha]]* (d'igual pronunciación que o suyo cognato aragonés) s'adaptó en francés como *abeille* y substituyó a la palabra francesa antiga *avette*, que d'acuerdo con a fonetica d'o francés presentaba *v* como consonant intervocalica derivada d'a -P- intervocalica latina. A palabra *cigonha* ("ciguenya") s'adaptó como *cigogne* y substituyó a *soigne*/*ceoigne*.

## Oríchens de los occitanismos
### Occitanismos d'orichen prerromano

O latín que orichinó l'occitán teneba palabras prerromanas que representaban o suyo substrato lingüistico. L'occitán se distribuye por zonas en as que bi habió diferents pueblos prerromans, d'astí que bi haiga palabras de diferents oríchens. Bi ha palabras prerromanas d'orichen galico como en francés. En Gascunya, a on que vivioron os aquitanos bi ha palabras d'o mesmo orichen que equivalents que se troban actualment en basco. En atras zonas bi ha palabras d'orichen sorotaptico.

A palabra occitana d'orichen precelta *[[garriga]]*, que teneba en francés antigo cognatos como *jarrie*, fue amprada como *garrigue* en o sieglo XVI.

### Occitanismos d'orichen griego

**[[Biés|Biais]]*: deriva de l'occitán *biais* y de lo griego *EPIKARSIOS* a traviés de lo latín vulgar. La mesma palabra occitana ha plegau a lo catalán como *biaix* y a l'aragonés y castellano *bies*, reconoixible en la locución adverbial de manera *a'l biés*. Ye documentada en francés medieval dende lo sieglo XIII como *biais*, pasando a l'anglés como *bias* en forma de galicismo.
**[[Caliorna|Caliorne]]*: amprau de l'occitán *caliòrna*, derivau de lo griego *KÁLOS*. 
**[[Calma|Calme]]*: amprau de l'occitán *calma*/*cauma* (muita calor), de lo griego καῦμα (*KAÛMA*), que significa "cremadura". En francés tiene chenero gramatical masculín, a diferencia de l'aragonés.
**Chômer*: amprau de l'occitán *caumar* (descansar cuan la calor), derivau de *cauma* u de lo baixo latín *CAUMARE* con lo mesmo significau. *Chômage* deriva d'este verbo y significa "paro".
**[[Gansa|Ganse]]*: amprau de l'occitán *ganso*, que deriva de lo griego *GAMPSOS*.
**[[Alguaza|Gond]]*: amprau de l'occitán *gofon*, que deriva de lo griego *GOMPHOS* (clau grueso). Significa "alguaza".
**[[Latón (fruito)|Micocoule]]* y *[[Celtis australis|Micocoulier]]*: ampraus de l'occitán *micocola* y *micocolièr*, relacionaus etimolochicament con lo griego moderno *MIKROKUKKI*, *MIKROKOULI* y *MELIKOUKKIA*.
**[[Tian]]*: amprau de l'occitán *tian*, que deriva de lo griego antigo τήγανον, TÊGANON (« plato, escudella »), relacionau en orichen con l'arabismo *[[tagine]]*. Ye una especialidat culinaria provenzal a base verduras cueitas gratinadas, lo mes a sobén alberchenas, crabacins y tomates.

### Occitanismos d'orichen chermanico

Bi ha palabras occitanismos en francés d'orichen chermanico, tanto gotico como francico.

Un eixemplo de goticismo occitán amprau en francés ye *bramer* derivau de l'occitán *[[gramiu|bramar]]* (present en aragonés chunto con atras variants), y que se remonta a lo gotico *bramjan*.

S'ha interpretau como d'orichen francico a partir de l'occitán lo francés medieval *alberge*, actual *auberge*, d'orichen francico a partir de **HERIBERGA*, manimenos bi ha atra interpretación que considera que la forma occitana ye d'orichen gotico y la francesa d'orichen francico.

### Occitanismos d'orichen italiano
**[[Engraulis encrasicolus|Anchois]]*: de probable orichen chenovés (*anciöa*), l'occitán antigo *anchoia* sería la forma transmesa a lo francés. Corresponde a l'aragonés *anchova*.

### Occitanismos d'orichen catalán

Lo catalán presenta muitas coincidencias con lo lengadocián con lo que tiene continuidat cheografica, pero tamién con lo provenzal y o gascón. A sobén se troba evolucions romanicas coincidents. Se puede diferenciar un catalanismo d'un occitanismo si ye una palabra que tiene un orichen alleno a la evolución que dende lo latín local ha produciu los diferents dialectos occitans. La documentación de palabras d'orichen prerromano u arabe como anteriors en la Peninsula Iberica y posteriors en Midi pueden aduyar a diferenciar un catalanismo de un occitanismo.
**[[Barraca|Baraque]]*: barraca.
**[[Prunus armeniaca|Abricot]]* se remonta a lo catalán *albercoc*, que presenta las variants *abercoc*, *abircoc*, *abrecoc*, *abrecroc*, *abricoc*, *abricot*, *albaricoc*, *albecroc*, d'orichen arabe.

### Occitanismos d'orichen arabe
Se distingue entre arabismos que han entrau dende la Peninsula Iberica y arabismos que han entrau dende la Peninsula Italica. 
**[[Prunus armeniaca|Abricot]]*: ye un arabismo que ha entrau a traviés de lo catalán.

## Sufixos de los occitanismos
O sufixo *-ade* ye l'adaptación en francés d'o sufixo occitán *[[suxifo -ada|-ada]]* present tamién en aragonés. Encara que se pueda trobar lochicament adintro de claros occitanismos (como os platos occitans *[[brandade]]* y *[[grillade]]*), tamién se troba en palabras de fonetica francesa (*noyade*). Os significaus que aporta son os de colectivo (*peuplade*), plato (*marinade*, *marmelade*, *salade*), bebida (*orangeade*, *limonade*), resultau d'una acción (*débandade*, *fanfarronade*), construcción (*arcade*, *barricade*, *colonnade*, *palissade*) u comportamiento (*arlequinade*)

## Campos lexicos de los occitanismos
### Occitanismos descriptivos d'a realidat en o sud

A vegadas os occitanismos se refieren a animals (*cigale*), plantas (*olive*, *olivier*), elementos paisachisticos (*garrigue*), elementos culturals u costumbres mes comuns en o sud de Francia que en o norte.

A palabra occitana *[[Cicadidae|cigala]]* (d'o latín *CICADA*) s'adaptó en francés como *cigale*. A palabra occitana *[[oliva]]* s'adaptó como *olive* en francés. A palabra *[[bastida (urbanismo)|bastida]]* significaba orichinariament explotación agricola, fue adaptada como *bastide* en a redolada de Marsella y remató prenendo o significau de *casa*.

O nombre d'o chuego *pétanque* ("petanca") deriva d'a contracción de *pè tancat* ("piet cerrau", "piez chuntos y fixos en o suelo").

A costumbre de minchar caragols ye antiga en Catalunya y Lenguadoc, dende a on que pasó ta atras zonas de Francia. En occitán bi ha unas cuantas variants d'esta palabra d'orichen no guaire claro: *cagaròl*, *cagarou* (en provenzal), *cagagot* (en vivaro-alpín). Como resultau d'un cruce con os derivaus occitans d'o latín *ESCARABEUS* como *escarabat* ("escarabacho") apareixió a forma *escargol*, que fue amprada en francés como *escargot* por pareixiu con *escarbot* ("escarabacho"). L'occitanismo *escargot* substituyó a palabra francesa *limaçon* relacionada con l'aragonés *[[limaco]]*.

### Cheografía fisica
**[[Solano|Adret]]*: solán.
**[[Aven]]*: de l'occitán *avenc*.
**[[Baïne]]*: ye una depresión formada entre la costa y un banco d'arena. Ye una palabra d'orichen gascón.
**[[Calanca|Calanque]]*.
**[[Causse]]*.
**[[Cabo (cheografía)|Cap]]*: cabo.
**[[Ubago|Ubac]]*: ubago.

### Zoonimia

**[[Abella|Abeille]]*: abella.
**[[Alica|Aigle]]*: alica, aliga.
**[[Cicadidae|Cigale]]*: cicala, ferfet.
**[[Cigüenya|Cigogne]]*: cigüenya.
**[[Caragol|Escargot]]*: caragol.
**[[Phasianus colchicus|Faisan]]*.
**[[Palinurus elephas|Langouste]]*: deriva de l'occitán *langosta*, que proviene de lo latín *LOCUSTA*. 
**[[Nephrops norvegicus|Langoustine]]*: derivau de l'anterior con un sufixo. En francés *langoustine* se refiere a lo escamarlán *[[Nephrops norvegicus]]* y no a los *[[Dendrobranchiata]]* como en las luengas iberorromanicas, que en francés son part de las especies conoixidas como *crevettes*, en especial las *crevettes pénaéïdes* (*crevette caramote*, *crevette brune*, *crevette bleue*, *crevette banane*, etcetera).

#### Ictionimia

**[[Engraulis encrasicolus|Anchois]]*: anchova.
**[[Scorpaena notata|Rascasse]]*: lo peix *Scorpaena notata*.
**[[Sparus aurata|Daurade]]*: lo peix *Sparus aurata*.
**[[Cogrio|Congre]]*: podría haber estau transmeso por l'occitán y no provenir dreitament de lo latín *CONGER*.

### Fitonimia y vechetación

**[[Selveta|Bosquet]]*.
**[[Campagnule]]*.
**[[Garriga|Garrigue]]*: matigal mediterranio sobre suelos calsinosos.
**[[Brugnon]]*.
**[[Latón (fruito)|Micocoule]]*.
**[[Celtis australis|Micocoulier]]*: 
**[[Oliva|Olive]]*.
**[[Olea europea|Olivier]]*.
**[[Isatis tinctoria|Pastel]]*. Se refiere tanto a lo colorant azul-pastel como a la hierba *Isatis tinctoria* de que s'obtiene este colorant.
**[[Quercus ilex|Yeuse]]*.

### Cocina
**[[Allolio|Aïoli]]*.
**[[Bouillabaisse]]*.
**[[Brandada|Brandade]]*: especialidat culinaria de Nimes a base d'abadecho.
**[[Calisson]]*.
**[[Nougat]]*: laminería comparable u pareixida a lo turrón.
**[[Pastis]]*: licor anisau tipico de Provenza y Lenguadoc.
**[[Tian]]*: especialidat culinaria provenzal a base verduras cueitas gratinadas, lo mes a sobén alberchenas, crabacins y tomates.

### Atros
**[[Gargamela|Gargamelle]]*: gargamela. 
**[[Petanca|pétanque]]*: petanca.

## Occitanismos en o francés rechional d'o sud
O francés d'o sud o *français du Midi* presenta un substrato occitán por haber-ie coexistiu uns cuantos sieglos. A influencia depende d'o contexto cheografico u social y no nomes se manifiesta en o lexico, tamién en a morfolochía y en a sintaxi. O verbo auxiliar *être* se fa servir pa fer as formas composadas d'este mesmo verbo. En francés d'o sud se diz *Je suis été* ("yo soi estau"), a diferencia d'o norte que dicen *J'ai été* ("yo he estau").

## Referencias

## Bibliografía
* Peter Rickard: *A History of the French Language*. Editor:	Routledge, 2003. ISBN 1134838778, 9781134838776.
* Fernández González, J.R.: *Gramática histórica provenzal*. Universidat d'Oviedo, 1985.
* Adolphe Hatzfeld et al.: *Dictionnaire général (1890-1900). Traité de la formation de la langue*. Paris, Delagrave, 1890.
* Michel Piquemal, Nathalie Louveau: *Les mots des Occitans*. Édicions du Cabardès, 2013.
* Jacqueline Picoche, Jean-Claude Rolland: *[[Dictionnaire étymologique du français]]*. Dictionnaires Le Robert, 2009. ISBN 2849024244, 9782849024249.
* Pierre Bec: *La langue occitane*. Presses universitaires de France, 1973. Colection Que sais-je?.
* Alberto Vàrvaro: *Quatorzième Congrès international de linguistique et de philologie romanes*. John Benjamins Publishing, 1976.
* C.-F.-J.-B. de Gabrielli: *Manuel du provençal, ou les provençalismes corrigés à l'usage des habitants des départements des Bouches-du-Rhône, du Var, des Basses-Alpes, de Vaucluse et du Gard*. Aubin :Camoin et Masvert, 1838.

## Se veiga tamién
*Francés meridional.
*Idioma occitán.
*Occitanismos en l'aragonés.
*Galicismos en l'aragonés.